A Captain játék általános leírása

## A játékról általában

A játék egy, a 90-es évek végén, és a 2000-es évek elején a Budapesti Műszaki Egyetem Schönhertz kollégiumban működtetett ***STRAT*** stratégiai játék alapján készült. Emiatt a működése a STRAT működési modelljét veszi alapul, ami vélhetően tökéletes az effajta összetettségű, körökre osztott játékokhoz.

### **A játék főbb jellemzői**

* A játék keretében a játékos egy birodalom vezérét (és hadvezérét egyben) személyesíti meg. Parancsok által irányítja a gazdaságot, fejleszti a birodalom területeit, hogy minél ütőképesebb sereget (vagy hatékonyabb védelmet) hozzon létre, illetve irányítja a csapatmozgásokat, a játék végcéljának elérése érdekében. Diplomácia, gazdaság, hadsereg a három fő irány.
* A játék többszereplős, azaz több valódi (és később akár több MI által irányított) játékos játszik egymás ellen (vagy mellett szövetségesi, vagy semleges státuszban).
* A játék körökre osztott: minden játékosnak a tervezésre rendelkezésre álló időben ki kell adnia “parancsokat” a birtokában lévő területekre és hadseregekre, majd a forduló futtatása során a parancsok lehetőség szerint végrehajtódnak, melyek eredményei a játékosok számára futás végén válnak láthatóvá.
* A játék egy “böngészős játék”, vagyis nem kell semmilyen alkalmazást telepíteni. Az adott URL címen a játék elérhető minden, a bejelentkezett játékos korábbi lépéseinek adatával együtt.

* A játék térképen játszódik: azaz egy előre megszerkesztett térképen zajlik, amely hatszögletű mezőkből áll. Ezen mezők különböző domborzati, és egyéb tulajdonsággal bírhatnak, vagyis lehetnek különböző típusú szárazföldek, vagy különböző mélységű vizek.
* Játékszabályok: minden játékra az induláskor beállított, és a játék során nem, vagy csak kis mértékben változtatható szabályok vonatkoznak, amelyek minden körülményt meghatároznak. Ilyenek lehetnek például:
	+ világ modell (játszható fajok, toborozható sereg típusok, nyersanyag típusok, időjárási viselkedés, stb.)
	+ játékos által nem elfoglalt területek MI stratégiája (egyelőre fenntartó, de később akár fejlesztő, terület védő, vagy élő játékost utánzó),
	+ forduló futtatási szabályok (futás gyakorisága, futás feltételek)
	+ játék hossza, fordulók száma (pl. rapid (max. 25 forduló), normál (max. 50 forduló), epic (határ nélküli)),
	+ játék célja (pl. “Csak egy maradhat”, kötött számú kör végén legtöbb terület, világcsoda felépítése és megvédése fix körig, stb..)
* Párhuzamos játékok: párhuzamosan több, akár eltérő szabályok szerint futó játék is futhat, amely akár mindegyikében is játszhat egy bizonyos játékos.

### **A játék mozzanatai**

#### **Legutóbbi forduló eredményeinek kiértékelése**

Amikor egy forduló lefut a játékos annak eredményeit az *eredmény*ben tekintheti meg. Ez minden olyan információt tartalmaz, amely a birodalom adott körhöz tartozó állapotát leírja, illetve a forduló során történt eseményeket részletezi.

#### **A következő körre vonatkozó parancsok kiadása**

Az, hogy mi történjen a következő fordulóban (már amire hatással vagyunk) a kiadott parancsoktól függ. Ezek lehetnek a ***gazdaságra*** vonatkozó utasítások (adó beállítás, gazdasági központ kijelölése, épületek építése), ***seregekre*** vonatkozó utasítások (egységek toborzása és irányítása), illetve ***diplomáciai jellegű*** parancsok (például szövetség kötés).

A parancsok sorrendje csak az adott játék-eseményen belül érdekes. Az adott eseményre vonatkozó parancsok az események sorrendje alapján hajtódnak végre.

#### **A forduló futtatása**

Adott játék indulásakor meghatározásra kerül, hogy milyen feltételek teljesülése esetén fusson le (automatikusan, vagy az admin által manuálisan) a forduló.

Ilyen feltétel lehet például, hogy a forduló fusson a *legutóbbi futást követő két nap múlva, este 18:00-kor*. Ebben az esetben, függetlenül attól, hogy volt-e olyan játékos, aki semmilyen parancsot sem adott ki, a forduló lefut.

Van mód olyan parancs kiadására is, amely jelzi a szervernek, hogy a beküldött parancsok véglegesek, vagyis az adott játékos beleegyezik az azonnali futtatásba, függetlenül a beütemezett időponttól. Ilyenkor, ha minden játékos jelezte, hogy készen van, a legutolsó beküldést követő (paraméterezett) türelmi idő után (pl. 10 perc) a forduló lefut.

#### **A futás eredményeinek elérhetővé tétele, vagy kiküldése**

A forduló lefutása után az egyes játékosok számára a felületen elérhetővé válik (és beállítástól függően kiküldésre kerül) az *eredmény*.

### **A játékos elveszíti a játékot, ha**

* **kizárják a játékból**

A játék szabályainak kismértékű megszegése figyelmeztetést, közepes- vagy kismértékű, de folytatólagos megsértése az adott játék(ok)ból való kizárással, durva megsértése a regisztráció törlését (ban) vonja maga után.

* **feladja azt**

Jelzi az adminnak, hogy nincs módja az adott játékot folytatni. Ebben az esetben választhat a következők között:

* A *játék adminnak* jelezve átadja a területeit és nyersanyagait a szövetséges játékos társainak.
* A *játék adminnal* egyeztetve véglegesen átadja a birodalma feletti irányítást egy másik regisztrált játékosnak, aki még nem játszik az adott játékban.
* A *játék adminnak* jelezve “magára hagyja” a birodalmát. Ekkor a birodalom minden területe átváltozik meghódítatlan területté, és átveszi az irányítást a játék indításakor beállított stratégiájú MI.

* **meghal az avatarja**
* **X (játék indításakor beállítható paraméter) körön keresztül nincs területe**

Ha egy játékosnak nincs területe (mert elfoglalta az ellenség, vagy pl. fellázadt), nincs semmilyen nyersanyaga sem, a központilag gyűjtötteken kívül (pl. pénz, mana). Ha ez az állapot X körig fennáll, az X+1-dik körben kiesik a játékból.

Amíg még játékban van, de nincs területe, nem tud kiadni parancsot a következőkön kívül:

* központilag gyűjtött, átadható nyersanyag (pl. pénz) átküldése más játékosnak,
* szövetséges beállítása, szövetség elhagyása,
* transz engedély kiadása, visszavonása.

### **Lehetséges játék célok**

A játék indulásakor, pontosabban annak létrehozása, és beállítása során meghatározásra kerülnek azok a feltételek, amelyek teljesülése egy játékosnak, vagy szövetségnek a játék megnyerését jelentik.

Ezek köre bővülhet, de egyelőre a következők lehetnek:

* **“Csak egy maradhat**”

A játék addig megy, amíg csak egy valódi (nem MI által irányított) játékos van játékban.

* **Csak egy szövetség maradhat**

A játék addig megy, amíg csak egy szövetség játékosai vannak játékban.

* **Fix kör után a legtöbb terület per játékos/szövetség**

A játék elején meghatározott forduló után az a játékos/szövetség nyer, akinek a legtöbb területe van. Terület szám egyezés esetén az össz népesség számít.

* **Stratégiai terület csoport elfoglalása és megtartása fix körig**

A játék elején meghatározott, és minden játékos által ismert pozíciójú területek elfoglalása és a beállítás szerinti körig való birtoklása.

* **Cél-épület (pl. Világcsoda) felépítése és megtartása fix körig**

Egy igen drága (hogy egy játékos ne, vagy csak nagyon extrém esetben legyen képes finanszírozni), és egyéb feltételektől (területen lévő más épületek, lakosság faja, népesség) függő épület felépítése és a terület beállítás szerinti körig való megtartása.